text: Region Syddanmark indrømmer fejl 
  17 august 2012 kl. 12.45
  De fem CPR-numre, der var frit tilgængelige på Region Syddanmarks hjemmeside, er blevet slettet, og regionen beklager fejlen dybt.
  Nu vil man i Region Syddanmark ændre procedure for at forhindre, at det sker igen. Det skriver fyens.dk.
  - Det er en fejl, som ikke må ske. Der må ikke ligge personfølsomme oplysninger på vores hjemmeside. Vi har ikke været opmærksomme på, at der har været den slags oplysninger tilknyttet de dagsordener, vi har lagt ud, siger Lene Borregaard, vicedirektør i Rådet og direktionssekretariatet i Region Syddanmark til fyens.dk.
  
  Vil undgå gentagelser
  Episoden får Lene Borregaard til at melde ud, at Region Syddanmark vil kigge nærmere på, hvordan deres procedure kan ændres for at forhindre den slags fejl.
  - Vi skal simpelthen have gået hele vores arbejdsproces igennem for at finde ud af, hvor det er kikset, og hvordan vi kan undgå gentagelser, siger hun.
  